Omkring 25 biler skadet efter brand natten til fredag.

Op mod 15 biler brændte og omkring 25 biler tog skade, da der udbrød brand hos Hobro Autogenbrug på Smedevej i Hobro, natten til fredag. Branden, der blev indmeldt klokken 02.26, blev hurtigt slukket og ingen kom til skade. Det er nu op til lokalpolitiet at afgøre hvor meget man vil undersøge brandårsagen. Indehaver af Hobro Autogenbrug, Ole Thy, mødte fredag ind på arbejde uden viden om nattens brand. - Ham der var mødt før mig, spurgte hvorfor der var så meget vand på vejen, og da den tredje mand mødte ind og spurgte om det samme, måtte vi tage lommelygterne med ud i mørket og se hvad der var sket, siger han. Og der havde altså været brand. - Nogen af bilerne var helt udbrændt mens nogen af dem har fået større og mindre skader, siger Ole Thy, der ikke blot ophugger bilerne til salg som reservedele, men som også eksporterer dem til Østeuropa. - Så det er da noget af et tab, siger han.